ཆེད་རྩོམ་འདིར་ཕྲན་གྱིས་པ་དང་བ་ཡི་སྒྲ་འབྱིན་ཚུལ་དང་བཀོལ་སྤྱོད་བྱེད་སྟངས་ཐད་ལ་དཔྱད་པ་ཅུང་ཟད་བཏང་ཡོད།དེར་བོད་ཆོལ་ཁ་གསུམ་གྱི་ཡུལ་སྐད་དུ་པ་དང་བ་ཡི་སྒྲ་འབྱིན་ཚུལ་ལ་གཤིབ་བསྡུར་གྱིས་དེ་གསུམ་གྱི་ཁྱད་པར་གསལ་རྗེན་དུ་བཏོན་ཏེ།བ་ཡིག་གི་སྒྲ་འདོན་སྟངས་དེ་ལྷ་སའི་སྒྲ་གདངས་ལ་གཞིགས་ན་སྤྱི་སྐད་ཀྱི་དགོས་མཁོ་དང་ཅུང་འཚམས་པ་དང་།པ་དང་བ་ཡི་བཀོལ་སྤྱོད་བྱེད་སྟངས་ཐད་སྔོན་བྱོན་མཁས་དབང་རྣམས་ཀྱི་བཞེད་པ་སྣ་ཚོགས་ལ་གཤིབ་བསྡུར་བྱས་ནས་དབུས་གཙང་གི་བརྡ་སྤྲོད་ཀྱི་སྲོལ་འདིར་ཐུན་མོང་མ་ཡིན་པའི་ཁྱད་ཆོས་ལྡན་ཞིང་།སྤྱི་སྐད་ཀྱི་ཁ་ཕྱོགས་དང་ཐག་ཉེ་ཤོས་ཡིན་པའི་རང་ཉིད་ཀྱི་ལྟ་ཚུལ་རགས་ཙམ་བརྗོད་ཁུལ་བྱས་ཡོད་ཀྱང་།གཅིག་ནས་རང་ཉིད་ལ་བརྡ་སྤྲོད་རིག་པའི་སྐོར་གྱི་གཞུང་ལུགས་ཀྱི་རྨང་གཞི་ཞན་པ་དང་།གཉིས་ནས་མཐོང་རྒྱ་དང་ཐོས་རྒྱ་དབེན་པའི་རྐྱེན་གྱིས་རྩོམ་ཡིག་ནང་ནོངས་འགལ་གྱི་ཆ་མཆིས་སྲིད་ངེས་ལ།ཁྱད་པར་དུ་རང་ཉིད་ཀྱིས་སྟོན་པའི་ལྟ་ཚུལ་དེ་མཐའ་གཅིག་ཏུ་དོན་གྱི་དངོས་པོའི་གནས་ལུགས་དང་མཐུན་པའི་ངེས་པའང་མེད།ཇི་སྐད་དུ།དགེ་སློང་དག་གམ་མཁས་རྣམས་ཀྱིས།།བསྲེག་བཅད་བརྡར་བའི་གསེར་བཞིན་དུ།།ལེགས་པར་བརྟག་ལ་ང་ཡི་བཀའ།།བླངས་པར་བྱ་ཡི་གུས་ཕྱིར་མིན།།ཞེས་གསུངས་པ་ལྟར།བློ་གཟུ་བོར་གནས་པ་རྣམས་ཀྱིས་མུ་མཐུད་བརྟག་དཔྱད་ཞིབ་འཇུག་དང་ཁོ་མོར་ལམ་སྟོན་བཀའ་སློབ་ལྷུག་སྩོལ་ཡོང་བའི་རེ་འདུན་ཞུའོ།།